«Եվրոպական կողմն ակնկալում է, որ այցը տեղի կունենա այդ օրերին։ Բնականաբար, փաստաթուղթը կվավերացվի մեծամասնու­թյան կողմից, ինչպես մայիսին։ Որևէ մեկը կաս­կածներ չունի այս առիթով, և դա դրական մթնոլորտ կստեղծի պաշտոնյաների բանակցու­թյունների համար, որոնք նախատեսվում են հիմնականում վիզային ազատականացման և բիզնես կապերի խորացման հարցերի շուրջ։ Հիմնական շեշտը կդրվի այս ոլորտների վրա, քանի որ ՀՀ-ԵՄ համաձայնագիրն արդեն անդ­րադառնում է քաղաքական համագործակցու­թյանը, դրանով ամեն բան ամրագրված է, սա­կայն կա ակնկալիք, որ կարող են խորանալ բիզնես կապերն ու շփումները, կքննարկվեն Հայաստանին տրվող ֆինանսական աջակցու­թյան ընդլայնման հարցերը, ինչպես նաև վի­զային ազատականացման բանակցություննե­րի մեկնարկի հարցը։ Կան քննարկումներ, որ մեկնարկը տրվի այս այցի ժամանակ, սակայն վերջնական որոշում դեռ չկա։ Մանրամասները դեռ քննարկվում են։ Միանշանակ է, որ կա ցան­կություն՝ ՀՀ վարչապետին դիմավորելու հնարավորինս ներկայանալի և լավ, քանի որ Եվ­րամիությունը ՀՀ ներկայիս իշխանությունների հետ համագործակցության լայն դաշտ է տես­նում, ակնկալում է, որ Եվրամիության հարաբե­րությունները Հայաստանի հետ կլինեն այն մա­կարդակի վրա, ինչ եվրոպական ներդրումներն ու աջակցությունն են ՀՀ-ին, քանի որ տարիներ շարունակ ԵՄ-ն եղել է Հայաստանին ամենա­մեծ աջակցություն տվող կառույցը, սակայն քաղաքական հարաբերությունների մակար­դակը դրան այդքան էլ համապատասխան չի եղել։ Ուստի կա ցանկություն, որ հարաբերու­թյունները բոլոր ոլորտներում հավասարա­կշռվեն։ Այս իմաստով կան որոշակի հույսեր, դրական տրամադրվածություն, ԵՄ-ն պատ­րաստվում է խթանել ՀՀ-ում բարեփոխումների մասշտաբային գործընթացը։ ԵՄ-ն հավատում է, որ այս ծրագրերը հնարավոր են, քանի որ տեղավորվում են ՀՀ վարչապետի ծրագրերի մեջ»,- ասաց բրյուսելյան մեր զրուցակիցը։